Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 2 Pv 682/13/7702	Humenné, 15.1.2015
EEČ : 2-55-6-2015

U Z N E S E N I E

Trestná vec:	obvinená XXXXX  
Prečin:	ublíženia na zdraví podľa § 158 Tr. zák.

Rozhodol: 	prokurátorka Okresnej prokuratúry Humenné
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
                                                                                                    ž e 
dňa 04.12.2013 v čase o 15.50 hod  po ulici  Staničnej v Humennom viedla  osobné motorové vozidlo zn. Chevrolet Rezzo EČ: HE-744BE, kde v smere od železničnej stanici ku kruhovému objazdu nedodržala bezpečnostnú vzdialenosť od pred ním  idúceho motorového vozidla zn. Nissan Micra EČ: HE-455BI, ktoré viedla vodička XXXXX, kde prednou časťou narazila do zadnej časti uvedeného motorového vozidla,  pričom  vodička XXXXX utrpela zranenie  a to podvrtnutie krčnej chrbtice stredne ťažkého stupňa, a podvrtnutie driekovej časti chrbtice ľahkého stupňa, ktoré zranenie si u menovanej vyžiadalo dobu liečenia a obmedzenia v obvyklom spôsobe života 14-21 dní.  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka OR PZ ODI v Humennom sp.  zn. ORP-155/DI-HE-2013 zo dňa 04.12.2013  bolo začaté trestné stíhanie  pre prečin  ublíženia na zdraví podľa § 158 Tr.  zák. Následne uznesením toho istého orgánu,  pod tou istou spisovou značkou,  pre ten istý trestný čin bolo vznesené obvinenie XXXXX na tom skutkovom základe, ako je uvedené vo výrokovej časti tohto uznesenia. 
	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania  podľa  § 216 ods. 1 Tr. por. podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu,  ak bola činom spôsobená, alebo s poškodeným o jej náhrade  uzavrel  dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na  okolnosti prípadu možno takéto rozhodnutie považovať za dostačujúce“.
	V predmetnej veci  obvinená XXXXX sa k spáchaniu vyššie uvedeného skutku priznala, svoj čin  oľutovala  a vyhlásila, že skutok spáchala. Obvinená  súhlasila s tým, aby prokurátor trestné stíhanie proti  nej podmienečne zastavil. 
	 Okrem vlastného priznania obvinená je zo spáchania vyššie uvedeného skutku usvedčená predovšetkým výpoveďou poškodenej XXXXX, vykonaným znaleckým dokazovaním z odboru zdravotníctva, záznamom dopravnej nehody, plánkom a fotodokumentáciou. Podľa zápisu o dychovej skúške v čase nehody obv. XXXXX mala negatívnu hladinu alkoholu  v dychu a tak isto aj poškodená XXXXX.  
	Pokiaľ ide o náhradu škody  poškodenej XXXXX obvinená XXXXX nahlásením dopravnej nehody  ako poistnej udalosti  v poisťovni Groupama Garancia, a.s. dňa 11.12.214 urobila opatrenie potrebné na náhradu spôsobenej škody a táto bude poisťovňou hradená zo zákonného zmluvného  poistenia osobného motorového vozidla zn. Škoda Chevrolet Rezzo EČ: HE-744BE. 
	O uvedenom svedčia písomné doklady, ktoré tvoria súčasť vyšetrovacieho spisu.  
	Obvinená je stíhaná za prečin ublíženia na zdraví podľa § 158 Tr. zák., ktorého horná hranica trestnej sadzby je až päť rokov.
	   Z pripojených zápisov o vykonaných dychových skúškach vyplýva, že obvinená XXXXX mala v čase dopravnej nehody negatívnu hladinu alkoholu v dychu.
          Obvinená XXXXX v mieste trvalého bydliska je hodnotená kladne.  Zamestnávateľom je vysoko pozitívne hodnotená.  Doposiaľ súdne trestaná nebola. V evidenčnej karte vodiča má evidované 2 dopravné priestupky za ktoré bola postihnutá v blokovom konaní. 
Súčasne som podľa § 216 ods. 2 Tr. por. stanovila obvinenej skúšobnú dobu v trvaní 18 mesiacov. Skúšobná doba začne plynúť od právoplatnosti tohto uznesenia. 
Pokiaľ obvinená v priebehu skúšobnej doby povedie riadny život a splní tým podmienky uvedené v § 217 ods. 1 Tr. por.  prokurátor rozhodne, že sa osvedčila. Inak rozhodne a to aj počas skúšobnej doby že sa v trestnom stíhanie pokračuje. 
Z vyššie uvedených dôvodov a vzhľadom na osobu páchateľky s prihliadnutím na jej doterajší život, okolnosti prípadu, považujem preto rozhodnutie o podmienečnom zastavení trestného stíhania za odôvodnené a za postačujúce. 

Poučenie:

                          Proti tomuto uzneseniu je prípustná sťažnosť, ktorú možno podať
                          do  3 dní odo dňa jeho doručenia na Krajskú prokuratúru v Prešove 
                          prostredníctvom tunajšej  okresnej prokuratúry.  
                          Sťažnosť má odkladný účinok.

JUDr. Magdaléna Sujová
prokurátorka